Atbilde uz 06.12. 2024. jautājumiem

	Nr.
	Jautājums
	Atbilde

	1.
	Nolikuma 3.4. prasībā teikts, ka Pretendentam iepriekšējo 4 (četru) gadu laikā ir jābūt pieredzei vismaz 1 (vienas) informācijas sistēmas (IS) izstrādes/attīstības vai informācijas sistēmas uzturēšanas pakalpojumu līguma izpildē, kur sniegtie pakalpojumi atbilst 3.4. punkta apakšprasībām.  Pretendenta ilggadīgā pieredze informācijas sistēmu izstrādē, attīstībā un uzturēšanā rāda, ka 3.4. punkta apakšprasībās apkopotas specifiskas prasības, kuras aptver plašu kompetenču klāstu, kas viennozīmīgi norāda uz apjomīgu Pasūtītāja sistēmu. Pretendents uzskata, ka ne vienmēr šāds kopums ar prasībām ir ietverts vienas ieviešamās vai uzturamās sistēmas ietvarā, bet tai pat laikā pieredze uzkrāta vairāku sistēmu ieviešanas vai uzturēšanas projektos. Šāda prasība ievērojami ierobežo konkurenci un samazina potenciālo pretendentu skaitu. Uzskatām, ka Pretendents ir kvalificēts arī gadījumā, ja 3.4. punkta apakšprasības tiek izpildītas ar Pretendenta iesaisti vairākos projektos norādītajā periodā, kas nemaina Pasūtītāja izvirzīto mērķi, piesaistīt pieredzējušu Izstrādātāju ar pieredzi apjomīgu un sarežģītu sistēmu ieviešanā un uzturēšanā. Ņemot vērā minēto, lūdzam veikt grozījumus nolikuma 3.4. punktā, nosakot, ka 3.4. punkta apakšprasības var izpildīt ar 1 (vienu) vai vairākiem projektiem, kuri kopumā aptver visas 3.4. punkta apakšprasības.
	Atbilde: Komisija informē, ka tiks veikti grozījumi iepirkuma dokumentācijā.


	2.
	Nolikuma 3.6.3. un 3.6.3.1. prasībās teikts, ka Pretendentam jāpiesaista “Sistēmanalītiķis  (vismaz divi speciālisti), kuriem ir: 3.6.3.1. iepriekšējo 4 (četru) gadu laikā ir pieredze sistēmanalītiķa lomā vismaz divos projektos, kuri atbilst vismaz četrām Nolikuma 3.4. punkta apakšpunktu prasībām katrs;”
Pretendenta pieredze rāda, ka kvalificēti sistēmanalītiķi parasti vienlaicīgi strādā vienā projektā visu līgumā noteikto termiņu, ja projekts ir tādā apjomā, ko var uzskatīt par līdzvērtīgu konkrētajā iepirkumā, lai pilnvērtīgi iesaistītos projektā un nodrošinātu tā veiksmīgu izpildi. Uzskatām, ka šāda prasība ierobežo konkurenci un iespēju piesaistīt kvalificētu speciālistu.
	Atbilde: Komisija skaidro, ka PKIP sastāv no 7 moduļiem, kas integrēti gan ar Rīgas valstspilsētas iekšējām informācijas sistēmām, gan ar 6 ārējiem reģistriem. PKIP kopējais aktīvo lietotāju skaits šobrīd ir 20 000. Pasūtītājam ir būtiski  pārliecināties par sistēmanalītiķu kompetenci,  un pieredzi liela apjoma, komplicētu risinājumu izstrādes/attīstības un/vai IS uzturēšanas pakalpojumu līgumu izpildē, kur vienlaicīgi ņemti vērā  prasībā minētie aspekti.

Komisijas ieskatā nolikumā definētās prasības ir vairāk kā samērīgas un nepamatoti neierobežo konkurenci. Paskaidrojam, ka prasības formulējumā nav iekļauts ierobežojums, ka prasības izpilde ir jāpierāda ar diviem projektiem, kuri atbilst Nolikuma 3.4. punkta visu apakšpunktu prasībām katrs, bet gan vismaz četrām Nolikuma 3.4. punkta apakšpunktu prasībām.

	3.
	Nolikuma vērtēšanas kritēriju K2.1 prasībā teikts, ka Pretendenta piedāvātajam “Sistēmanalītiķim ir starptautiski atzīts sertifikāts sistēmanalīzē (OMG Certified UML Professional vai ekvivalents)”. Lūdzam papildināt K2.1 prasību ar nozarē plaši atzīto Starptautiskā Biznesa analīzes institūta (IIBA) izsniegto CBAP (Sertificēts biznesa analīzes profesionālis) sertifikātu, kurš apliecina, ka sertificētā persona ir profesionāls biznesa analītiķis ar pieredzi un zināšanām, kas nepieciešamas veiksmīgai sistēmanalīzei, biznesa procesu uzlabošanai un risinājumu izstrādei.

	Atbilde: Komisija skaidro, ka saimnieciski visizdevīgākā piedāvājuma vērtēšanas kritērijā K2 izvirzītajā prasībā jau ir noteikts, ka kritērija prasības izpildei ir derīgs OMG Certified UML Professional  sertifikāts vai jebkurš šāda sertifikāta ekvivalents. 

	4.
	Nolikuma 4.6.7. un 4.6.7.1. prasībās noteikts, ka Pretendentam jāpiesaista “Drošības speciālists: 3.6.7.1. augstākā izglītība datorzinātnēs”. Pretendenta pieredze rāda, ka publiskajos iepirkumus attiecībā uz kvalificētu Drošības speciālistu bieži tiek prasīta “Augstākā izglītība kiberdrošībā jeb IKT drošības jomā vai augstākā izglītība un iegūts sertifikāts informācijas drošības jomā (CEH vai CPTE vai CISP vai līdzvērtīgs)”. Uzskatām, ka prasība par augstāko izglītību datorzinātnēs ierobežo konkurenci un iespēju piesaistīt kvalificētu speciālistu, kurš savu pieredzi un zināšanas ir apliecinājis, iegūstot starptautiski atzītu sertifikātu informācijas drošības jomā un darbību līdzvērtīgu pēc rakstura un apjoma projektu realizācijā. Lūdzam grozīt nolikuma 3.6.7.1. punktu, izsakot to šādā redakcijā: “augstākā izglītība datorzinātnēs, kiberdrošībā vai augstākā izglītība un iegūts sertifikāts informācijas drošības jomā (CEH vai CPTE vai CISP vai līdzvērtīgs”. Pretendenta prāt šādi prasības grozījumi nemaina Pasūtītāja izvirzīto mērķi, piesaistīt pieredzējušu Drošības speciālistu.

	Atbilde: Komisija informē, ka tiks veikti grozījumi iepirkuma dokumentācijā.



